32006R0263
L 046/24
JURNALUL OFÍCIAL AL UNIUNII EUROPENE
REGULAMENTUL (CE) NR. 263/2006 AL COMISIEI
din 15 februarie 2006
de modificare a Regulamentelor (CE) nr. 796/2004 și (CE) nr. 1973/2004 în ceea ce privește fructele cu coajă lemnoasă
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 145 literele (c), (l) și (m),
întrucât:
(1)
Regulamentul (CE) nr. 1782/2003 a introdus schema de sprijin pentru sectorul fructelor cu coajă lemnoasă pentru a evita o posibilă dispariție a producției de fructe cu coajă lemnoasă în zonele tradiționale și efectele negative care s-ar putea produce pe plan ecologic, rural, social și economic.
(2)
Regulamentul (CE) nr. 1782/2003 a condiționat plata pe suprafață pentru fructele cu coajă lemnoasă de o anumită densitate de plantare și de o anumită dimensiune minimă a parcelei.
(3)
Pentru a simplifica gestionarea regimului plăților pe suprafață pentru fructele cu coajă lemnoasă, respectând totodată condițiile de eligibilitate prevăzute de Regulamentul (CE) nr. 1782/2003 și urmărind obiectivele prevăzute de regulamentul respectiv, trebuie modificate condițiile cu privire la identificarea parcelelor agricole și conținutul cererilor de ajutor, prevăzute de Regulamentul (CE) nr. 796/2004 al Comisiei din 21 aprilie 2004 de stabilire a normelor de aplicare a eco-condiționalității, modulării și a sistemului integrat de gestionare și control, prevăzute de Regulamentul (CE) nr. 1782/2003 al Consiliului de stabilire a schemelor comune pentru schemele de sprijin direct din cadrul politicii agricole comune și de stabilire a anumitor scheme de sprijin pentru agricultori (2). De asemenea, ar trebui adaptate dispozițiile Regulamentului (CE) nr. 1973/2004 al Comisiei din 29 octombrie 2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește schemele de ajutor prevăzute la titlurile IV și IVa din respectivul regulament și utilizarea terenurilor retrase din circuitul agricol pentru producția de materii prime (3) în ceea ce privește condițiile de plată a ajutorului pe suprafață pentru fructele cu coajă lemnoasă.
(4)
În vederea adaptării sistemului de control la nivelul de control standard aplicabil regimurilor plăților pe suprafață, condițiile prevăzute de Regulamentul (CE) nr. 796/2004 ar trebui modificate.
(5)
Regulamentele (CE) nr. 796/2004 și (CE) nr. 1973/2004 trebuie modificate în consecință.
(6)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 796/2004 se modifică după cum urmează:
1.
Articolul 6 alineatul (3) se elimină.
2.
Articolul 13 alineatul (5) se înlocuiește cu următorul text:
„(5) În cazul unei cereri de plată pe suprafață pentru fructe cu coajă lemnoasă prevăzute la titlul IV capitolul 4 din Regulamentul (CE) nr. 1782/2003, în cererea unică se precizează numărul de arbori cu fructe cu coajă lemnoasă în funcție de specie.”
3.
Articolul 26 alineatul (1) paragraful al doilea litera (d) se înlocuiește cu următorul text:
„(d)
5 % din numărul total de agricultori care depun o cerere de ajutor pentru fructe cu coajă lemnoasă în temeiul titlului IV capitolul 4 din Regulamentul (CE) nr. 1782/2003.”
Articolul 2
Articolul 15 din Regulamentul (CE) nr. 1973/2004 se înlocuiește cu următorul text:
„Articolul 15
Condiții pentru plata ajutorului comunitar
(1) Numai parcelele agricole plantate cu arbori cu fructe cu coajă lemnoasă care îndeplinesc condițiile prevăzute la alineatele (2) și (3) din prezentul articol la data stabilită în conformitate cu articolul 11 alineatul (2) din Regulamentul (CE) nr. 796/2004 sunt eligibile pentru plata pe suprafață prevăzută la articolul 83 din Regulamentul (CE) nr. 1782/2003.
În cazul unei parcele plantate cu arbori cu diferite specii de fructe cu coajă lemnoasă și în cazul în care ajutorul este diferențiat în funcție de specie, eligibilitatea pentru ajutor este condiționată de respectarea numărului minim de arbori pe hectar, stabilit la alineatul (3) din prezentul articol, pentru cel puțin una dintre speciile de fructe cu coajă lemnoasă.
(2) Dimensiunea minimă a parcelei eligibile pentru plata pe suprafață prevăzută la articolul 83 din Regulamentul (CE) nr. 1782/2003 este de 0,10 hectare. Cu toate acestea, statele membre pot stabili o dimensiune minimă mai mare, pe baza unor criterii obiective și ținând seama de caracterul specific al suprafețelor în cauză.
(3) Numărul arborilor cu fructe cu coajă lemnoasă pe hectar nu poate fi mai mic de:
(i)
125 pentru aluni;
(ii)
50 pentru migdali;
(iii)
50 pentru nuci;
(iv)
50 pentru fistici;
(v)
30 pentru roșcovi.
Cu toate acestea, statele membre pot stabili o densitate de plantare minimă mai ridicată pe baza unor criterii obiective și ținând seama de caracterul specific al producțiilor în cauză.
(4) În cazurile prevăzute la alineatul (1) al doilea paragraf, nivelul ajutorului care urmează să fie acordat este nivelul corespunzător speciei pentru care se îndeplinesc condițiile de eligibilitate și pentru care valoarea este cea mai ridicată.”
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament se aplică cererilor de ajutor depuse pentru anul 2006 și anii următori.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 februarie 2006.